DA Den Europæiske Unions Tidende CE 78/605

(2004/C 78 E/0639)

SKRIFTLIG FORESPØRGSEL E-3601/03

af Elly Plooij-van Gorsel (ELDR) til Kommissionen

(5. december 2003)

Om: Den amerikanske »Buy American Act«

Den amerikanske »Buy American Act« er en forordning, der omfatter produkter, som de amerikanske myndigheder indkøber som led i projekter, de selv finansierer. Målet med denne forordning er at støtte amerikanske virksomheder og arbejdstagere ved fortrinsvis at indkøbe disses produkter.

Således får amerikanske virksomheder i forbindelse med udbud indsigt i udenlandske — f.eks. europæiske — virksomheders bud. De amerikanske virksomheder får dermed mulighed for at afgive lavere bud.

1. Er Kommissionen bekendt med de amerikanske myndigheders og offentlige instansers rolle i forbindelse med udbudsprocedurer, som er baseret på »Buy American Act«?

2. Er Kommissionen bekendt med de ulemper, denne ordning medfører for mange europæiske virksomheder, f.eks. nederlandske bioteknologivirksomheder?

3. Mener Kommissionen ikke, at denne ordning er protektionistisk og i strid med WTO's bestemmelser?

Svar afgivet på Kommissionens vegne af Pascal Lamy

(29. januar 2004)

Kommissionen er bekendt med den lovgivning, det ærede medlem nævner. Den udspringer af en amerikansk lov (»Buy American Act«), der blev vedtaget i 1933 midt i den store depression med det formål at udvikle industri og byggeri og fremme jobskabelsen i USA. Denne lovs ånd blev bevaret i en lang række retsakter, der har virkning for amerikanske offentlige virksomheder og institutioners indkøb. Størstedelen af bestemmelserne tager sigte på at udelukke udenlandske varer eller udenlandske tilbudsgivere fra bud, der indkaldes af offentlige virksomheder. »Buy American«-bestemmelserne gælder også aktiviteter, der finansieres over USA's offentlige budget. Eksempelvis kan nævnes pligten til at bruge amerikanske luftfartsselskaber, når flyvningen finansieres over USA's forbundsbudget (hvorved alle embedsmænd eller kongresmedlemmer på tjenesterejse eller studerende, der får offentlig uddannelsesstøtte, skal rejse med amerikanskejede luftfartsselskaber). Disse protektionistiske foranstaltninger er dyre for de amerikanske skatteborgere og fører til manglende effektivitet og illoyal konkurrence i mange erhvervssektorer.

I 1996 undertegnede USA Verdenshandelsorganisationens (WTO's) aftale om offentlige indkøb, hvorved tilbudsgivere fra 12 kontraherende lande (inklusive EU som helhed) fik ikke-diskriminerende adgang. Dengang måtte USA indføre store ændringer i »Buy American«-lovgivningen for at indrette den efter de nye WTO-regler. Desværre er denne aftales anvendelsesområde ret begrænset, og mange store kontrakter og indkøb undslipper fortsat aftalereglerne.

Kommissionen er ikke bekendt med nogen amerikansk bestemmelse om, at en ordregiver kan indhente forslag fra udenlandske tilbudsgivere og dernæst give indenlandske leverandører ret til at afgive bedre bud. Kommissionen er villig til at undersøge, hvorvidt denne og andre foranstaltninger, der kan skabe forhindringer for fællesskabseksportører i bioteknologisektoren eller andre sektorer, er forenelige med WTO. Kommissionen har ikke modtaget klager fra fællesskabsvirksomheder i denne henseende.